***Comunicat de presă***

***7 mai 2025***

**România la Bienala de Arhitectură de la Veneția 2025: „Human Scale”, un proiect susținut de Institutul Cultural Român**

Institutul Cultural Român anunță participarea României la cea de-a 19-a ediție a Expoziției Internaționale de Arhitectură – La Biennale di Venezia, cu proiectul „Human Scale”, realizat de artistul Vlad Nancă și biroul de arhitectură Muromuro Studio (Ioana Chifu și Onar Stănescu), curatoriat de Cosmina Goagea.

Expoziția va fi deschisă publicului în perioada **10 mai – 23 noiembrie 2025**, în două spații expoziționale complementare: Pavilionul României din Giardini della Biennale și Noua Galerie a Institutului Român pentru Cultură și Cercetare Umanistică din Veneția.

„Susținerea de către ICR a participării României la Bienala de la Veneția (fie că vorbim de cea de Artă, fie de cea de Arhitectură), implicit a proiectului „Human Scale”, se circumscrie promovării internaționale a artelor vizuale și a industriilor creative din România, prioritate strategică a activității noastre. Aflat la intersecția dintre artă vizuală și arhitectură, proiectul „Human Scale” are și o componentă de cercetare care va fi expusă în Noua Galerie de la parterul Institutului Român de Cultură și Cercetare Umanistică de la Veneția, spațiu inclus în circuitul oficial al Bienalei, astfel că România este singura țară care beneficiază în prezent de două spații de expunere a proiectului național. 2025 este și un an simbolic pentru reprezentanța noastră de la Veneția, prin aniversarea a 95 de ani de la înființarea sa de către marele istoric Nicolae Iorga, așa încât reinterpretarea temei bienalei de către echipa proiectului și valorificarea patrimoniului gândirii arhitecților români leagă în mod intrinsec reprezentanța noastră de la Veneția de Bienala de Arhitectură și trecutul de prezent.” a declarat **Liviu Jicman, președintele Institutului Cultural Român**

Proiectul „Human Scale” explorează intersecția dintre artele vizuale și arhitectură, punând accent pe prezența umană în spațiul construit. În Pavilionul României, vizitatorii vor parcurge un traseu imersiv creat de Muromuro Studio, în care foi translucide conduc între zece siluete sculpturale realizate de Vlad Nancă, inspirate din desene arhitecturale ale secolului XX. Acestea sunt prezentate în dialog cu o selecție cronologică de planșe semnate de arhitecți români, oferind o perspectivă inedită asupra evoluției arhitecturii locale – de la modernismul interbelic la perioada socialistă și reconectarea cu tendințele internaționale după 1989.

În Noua Galerie a Institutului Român pentru Cultură și Cercetare Umanistică din Veneția, expoziția continuă cu o arhivă deschisă ce conține peste 300 de reproduceri ale desenelor de arhitectură, semnate de arhitecți cunoscuți sau anonimi din secolul XX. Publicul este invitat la o reflecție critică asupra felului în care arhitectura a influențat spațiul public și viața cotidiană de-a lungul decadelor.

România este în prezent singura țară care beneficiază de două spații de expunere naționale în cadrul Bienalei, o poziționare unică, posibilă datorită integrării Noii Galerii în circuitul oficial. Mai mult, anul 2025 marchează 95 de ani de la înființarea reprezentanței românești de la Veneția, fondată de Nicolae Iorga – o aniversare care leagă în mod simbolic trecutul de prezent, prin acest proiect care valorifică patrimoniul arhitecturii românești și îl recontextualizează în dialog cu temele contemporane.

**Vlad Nancă** (n. 1979, București) este artist vizual, format la Universitatea Națională de Arte din București, în cadrul Departamentului de Fotografie și Imagine Dinamică. Practica sa artistică reunește sculptura și instalația, investigând teme legate de memorie colectivă, spațiu public și istorie recentă. Lucrările sale timpurii explorează simboluri politice și culturale din perioada tranziției postcomuniste, în timp ce proiectele recente reflectă o preocupare pentru relația dintre arhitectură, cosmos și istoria artei. Nancă lucrează frecvent cu materiale de arhivă, construind narațiuni vizuale ce conectează trecutul cu prezentul.

**Muromuro Studio** este un birou de arhitectură și design fondat de Ioana Chifu și Onar Stănescu, activ în domenii diverse – de la locuințe și spații publice, la design de obiect și expoziții. Prin lansarea Galeriei Grotto în 2022, studioul și-a extins activitatea către zona artelor contemporane și curatoriatului, explorând în profunzime intersecția dintre arhitectură, design și artă. Proiectele Muromuro Studio se remarcă printr-un limbaj formal geometric și o atenție deosebită pentru materialitate, îmbinând funcționalitatea cu expresia artistică.

**Cosmina Goagea**, arhitectă, curatoare și cercetătoare, este doctorandă la Escola Tècnica Superior d'Arquitectura din Barcelona (UPC) și directoare artistică a platformei Zeppelin. Activitatea sa de peste două decenii se axează pe expoziții, intervenții culturale în spațiul urban și politici culturale bazate pe artă și arhitectură. A fost recompensată cu Premiul DASA al Academiei Europene a Muzeelor (2021), BigSEE Design Award (2019 și 2022) și a fost nominalizată la prestigioase premii europene precum Mies van der Rohe Award (2024) și Premiul European pentru Spațiul Public Urban (2011).

Preview profesional: 8–9 mai 2025

Public general: 10 mai – 23 noiembrie 2025

Locuri de desfășurare: Pavilionul României – Giardini della Biennale

Noua Galerie – Institutul Român pentru Cultură și Cercetare Umanistică (Palazzo Correr, Cannaregio 2214, Veneția)

**Contact:**

Serviciul Promovare și Comunicare

biroul.presa@icr.ro

031 71 00 622